S-768/2012

Mál þetta, sem dómtekið var miðvikudaginn 28. nóvember 2012, er höfðað með ákæru, útgefinni af lögreglustjóranum á höfuðborgarsvæðinu 23. október 2012, á hendur B-kk-þgf A-kk-þgf Ó-kk-þgf, kt. 000000-0000, Grundarhúsum 17, Reykjavík, fyrir eftirgreind brot:

I.

Fíkniefna- og vopnalagabrot með því að hafa, laugardaginn 13. ágúst 2011, að Dalvegi 16A í Kópavogi, haft í vörslum sínum í sölu- og dreifingarskyni 291,25 g af maríjúana og 11,56 g af kannabisstönglum og átt úðavopn af gerðinni American Style NATO, sem lögreglumenn fundu við leit á heimili ákærða.

Teljast brot þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002, og 4. mgr. 30. gr., sbr. 1. mgr. 36. gr. vopnalaga nr. 16/1998.

II.

Umferðar- og fíkniefnalagabrot með því að hafa, aðfaranótt þriðjudagsins 5. júní 2012, ekið bifreiðinni EO-198, óhæfur til að stjórna henni örugglega vegna áhrifa ávana- og fíkniefna (í blóði mældist kókaín 30 ng/ml og tetrahýdrókannabínól 3,0 ng/ml) austur Álfhólsveg austan við Hamraborg í Kópavogi, uns lögregla hafði afskipti af akstrinum skömmu síðar, og með því að hafa haft í vörslum sínum 3,43 g af maríjúana sem ákærði framvísaði til lögreglu við leit.

Teljast brot þessi varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006, og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu sakarkostnaðar og til sviptingar ökuréttar, samkvæmt 101. og 102. gr. umferðarlaga, sbr. 25. gr. laga nr. 44/1993 og 18. gr. laga nr. 66/2006. Þá er krafist upptöku á samtals 294,68 g af maríjúana og 11,56 g af kannabisstönglum, með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Einnig er krafist upptöku á 261.000 krónum, en peningarnir eru ætlaður ágóði af sölu fíkniefna, samkvæmt 7. mgr. 5. gr. sömu laga og 69. gr. b. almennra hegningarlaga nr. 19/1940. Jafnframt er krafist upptöku á úðavopni af gerðinni American Style NATO, með vísan til 1. mgr. 37. gr. vopnalaga nr. 16/1998.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í apríl 1989. Samkvæmt sakavottorði var hann 17. desember 2007 dæmdur í 45 daga skilorðsbundið fangelsi fyrir brot gegn lögum um ávana- og fíkniefni og 2. mgr. 45. gr. a umferðarlaga og var sviptur ökurétti í 4 mánuði. Hann gekkst 11. febrúar 2008 undir lögreglustjórasátt vegna brots gegn lögum um ávana- og fíkniefni. Þá gekkst hann 2. júlí 2009 undir lögreglustjórasátt vegna brots gegn 1. mgr., sbr. 45. gr. a og 48. gr. umferðarlaga og var jafnframt sviptur ökurétti í 12 mánuði. Brot ákærða gegn 45. gr. a umferðarlaga er ítrekað öðru sinni. Samkvæmt framansögðu, og með vísan til 77. gr. almennra hegningarlaga, þykir refsing ákærða hæfilega ákveðin fangelsi í 3 mánuði.

Ákærði er sviptur ökurétti ævilangt frá uppkvaðningu dómsins að telja.

Upptæk eru dæmd 294,68 g af maríjúana og 11,56 g af kannabisstönglum, 261.000 krónur og úðavopn af gerðinni American Style NATO, samkvæmt lagaákvæðum sem í ákæru greinir.

Ákærði greiði málsvarnarþóknun skipaðs verjanda síns, D-kk-ef Ó-kk-ef héraðsdómslögmanns, 62.750 krónur að meðtöldum virðisaukaskatti. Ákærði greiði 122.265 krónur í annan sakarkostnað.

Af hálfu ákæruvaldsins flutti málið K-kk-nf I-kk-nf V-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, B-kk-nf A-kk-nf Ó-kk-nf, sæti fangelsi í 3 mánuði.

Ákærði er sviptur ökurétti ævilangt frá uppkvaðningu dómsins að telja.

Upptæk eru dæmd 294,68 g af maríjúana og 11,56 g af kannabisstönglum, 261.000 krónur og úðavopn af gerðinni American Style NATO.

Ákærði greiði málsvarnarþóknun skipaðs verjanda síns, D-kk-ef Ó-kk-ef héraðsdómslögmanns, 62.750 krónur og 122.265 krónur í annan sakarkostnað.

R-kvk-nf H-kvk-nf